
 EIROPAS   KOMISIJA   

Briselē, 13.4.2015.   COM(2015) 148 final   2015/0074 (NLE)       Priekšlikums   PADOMES ĪSTENOŠANAS LĒMUMS,   ar ko Dānijai atļauj ieviest īpašu pasākumu, atkāpjoties no Padomes  Direktīvas   2006/112/EK 75.   panta  


PASKAIDROJUMA RAKSTS

1.
PRIEKŠLIKUMA KONTEKSTS

Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas noteikumiem, nolūkā vienkāršot pievienotās vērtības nodokļa (PVN) iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas. 

Vēstulē, kas Komisijā reģistrēta 2015. gada 13. janvārī, Dānija lūdza atļauju piemērot pasākumu, atkāpjoties no PVN direktīvas 75. panta. 

Saskaņā ar PVN direktīvas 395. panta 2. punktu Komisija informēja pārējās dalībvalstis par Dānijas lūgumu, nosūtot vēstules, kas datētas ar 2015. gada 13. un 14. februāri. Komisija 2015. gada 17. februāra vēstulē paziņoja Dānijai, ka tās rīcībā ir visa informācija, kas nepieciešama, lai izvērtētu lūgumu. 

Vispārīgais konteksts

Lai vienkāršotu PVN iekasēšanu un cīnītos pret izvairīšanos no nodokļu maksāšanas, Dānija 2011. gadā pieprasīja atsevišķu atkāpi, kas ļautu ieviest vienotas likmes režīmu attiecībā uz privātas lietošanas vieglajiem kravas automobiļiem, kuru atļautais maksimālais svars nepārsniedz trīs tonnas un kuras ir reģistrētas izmantošanai tikai saimnieciskās darbības vajadzībām. Atkāpes pieprasījums tika apstiprināts ar Padomes 2012. gada 24. jūlija Īstenošanas lēmumu 2012/447/ES
, un atkāpe bija spēkā līdz 2014. gada 31. decembrim. 

Ja netiktu piemērots šāds atkāpes pasākums, Dānijas tiesību aktos paredzēts, ka nodokļa maksātājs pilnībā zaudētu tiesības atskaitīt PVN par transportlīdzekļa pirkuma izmaksām, ja tas privāti lietotu šādu transportlīdzekli, kurš reģistrēts lietošanai tikai saimnieciskās darbības vajadzībām.  Dānija piemēro apturēšanas klauzulu saskaņā ar PVN direktīvas 176. pantu attiecībā uz PVN atskaitījumu par vieglo kravas automobiļu, kuru atļautais maksimālais svars nepārsniedz trīs tonnas, pirkuma un ekspluatācijas izmaksām. Ja uzņēmums reģistrē šādu vieglo kravas automobili izmantošanai tikai saimnieciskās darbības vajadzībām, tam ir tiesības pilnībā atskaitīt PVN par transportlīdzekļa pirkuma, kā arī ekspluatācijas izmaksām. Taču uzņēmumam, kurš reģistrē šādu vieglo kravas automobili izmantošanai gan saimnieciskās darbības, gan personīgām vajadzībām, nav tiesību atskaitīt PVN par pirkuma izmaksām, bet tas var pilnībā atskaitīt PVN par transportlīdzekļa ekspluatācijas izmaksām. 

Iepriekš aprakstītā Dānijas sistēma var būt sarežģīti un dārgi administrējama gan nodokļa maksātājam, gan nodokļu administrācijai. Tādēļ Dānija ir lūgusi piemērot vienkāršotu procedūru, kas iepriekš bija noteikta ar Padomes Īstenošanas lēmumu 2012/447/ES. Saskaņā ar Dānijas iestāžu informāciju vienkāršotā procedūra pēdējo gadu laikā ir darbojusies ļoti labi un tām ir pamatoti iemesli turpināt izmantot šādu procedūru. Pirmoreiz lūgumu pagarināt pasākumu Komisija saņēma pēc tam, kad bija beidzies iepriekš piešķirtās atkāpes pasākuma termiņš, tāpēc ar šo priekšlikumu nevar pagarināt iepriekšējo pasākumu ar atpakaļejošu spēku. 

Vienotās likmes sistēmu nodokļa maksātājs varētu izmantot līdz divdesmit dienām kalendārajā gadā par DKK 40 dienā. Summa DKK 40 dienā nosegtu tikai PVN, un Dānijas valdība to ir noteikusi, pamatojoties uz valsts statistikas datu analīzi. Līdzīgs maksājums saskaņā ar atsevišķu valsts tiesību aktu būs jāveic, lai segtu ienākuma nodokli par uzņēmuma automobiļa izmantošanu un piemaksu ikgadējam transportlīdzekļa ekspluatācijas nodoklim. Ja nodokļa maksātājs izmantotu transportlīdzekli vairāk nekā divdesmit dienas kalendārajā gadā, tiktu piemērota apturēšanas klauzula un nodokļa maksātājs pilnībā zaudētu tiesības uz atskaitījumu par transportlīdzekļa pirkuma izmaksām. 

Dānijas nodokļu iestādes ir izveidojušas elektronisku sistēmu, ar kuras palīdzību nodokļa maksātāji var samaksāt šo dienas vienotās likmes summu tiešsaistē. Iestādes uzskata, ka sistēma vienkāršo ar PVN apliekamu personu uzskaites pienākumus, kā arī nodokļu iestāžu pienākumu uzlikt un iekasēt nodokli.

Vienkāršotā procedūra ir fakultatīva. Tāpēc nodokļa maksātājs joprojām varētu reģistrēt savus vieglos kravas automobiļus gan lietošanai saimnieciskajā darbībā, gan privātai lietošanai, ja tas atbilst viņa situācijai. 

2.
APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS

Apspriešanās vai neatkarīgu ekspertu atzinums nebija vajadzīgs. Atkāpei būs tikai nenozīmīga ietekme uz to nodokļu ieņēmumu kopējo summu, ko iekasēs galapatēriņa stadijā, taču tā nodrošina  priekšrocības uzņēmumiem, kas gan privātām, gan profesionālām vajadzībām lieto vieglos kravas transportlīdzekļus, un vienkāršo nodokļu iekasēšanu.

3.
PRIEKŠLIKUMA JURIDISKIE ASPEKTI

Ar šo lēmumu Dānijai atļauj ieviest īpašu pasākumu, atkāpjoties no PVN direktīvas attiecībā uz PVN uzskaiti par konkrētu transportlīdzekļu privātu lietošanu. 

Juridiskais pamats

PVN direktīvas 395. pants.

Subsidiaritātes princips

Vadoties pēc PVN direktīvas normas, kura ir šā priekšlikuma pamats, priekšlikums ir Savienības ekskluzīvā kompetencē. Tāpēc subsidiaritātes principu nepiemēro.

Proporcionalitātes princips

Priekšlikums ir saskaņā ar proporcionalitātes principu šādu iemeslu dēļ. 

Šis lēmums attiecas uz atļauju, ko piešķir dalībvalstij pēc tās lūguma, un tas neuzliek saistības. 

Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot PVN saistības un PVN iekasēšanu, kā arī apkarot izvairīšanos no nodokļu maksāšanas. 

Juridisko instrumentu izvēle

Saskaņā ar PVN direktīvas 395. pantu atkāpe no kopējiem PVN noteikumiem iespējama tikai ar Padomes vienprātīgu lēmumu pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm. 

4.
IETEKME UZ BUDŽETU

Priekšlikums negatīvi neietekmēs Savienības pašu resursus, ko veido iekasētais PVN.

5.
PAPILDU ELEMENTI

Priekšlikumam ir noteikts termiņš. 

2015/0074 (NLE)

Priekšlikums

PADOMES ĪSTENOŠANAS LĒMUMS,

ar ko Dānijai atļauj ieviest īpašu pasākumu, atkāpjoties no Padomes Direktīvas 2006/112/EK 75. panta

EIROPAS SAVIENĪBAS PADOME,

ņemot vērā Līgumu par Eiropas Savienības darbību, 

ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
 un jo īpaši tās 395. panta 1. punktu,

ņemot vērā Eiropas Komisijas priekšlikumu,

tā kā:

(1)
Vēstulē, kas 2015. gada 13. janvārī reģistrēta Komisijā, Dānija lūdza atļauju piemērot pasākumu, atkāpjoties no Padomes Direktīvas 2006/112/EK noteikumiem par tiesībām atskaitīt priekšnodokli.

(2)
Komisija 2015. gada 13. un 14. februāra vēstulēs informēja pārējās dalībvalstis par Dānijas lūgumu. Komisija 2015. gada 17. februāra vēstulē paziņoja Dānijai, ka tās rīcībā ir visa informācija, ko tā uzskata par vajadzīgu, lai izvērtētu lūgumu.

(3)
Ja netiktu piemērots pieprasītais atkāpes pasākums, Dānijas tiesību aktos paredzēts, ka nodokļa maksātājam ir tiesības pilnībā atskaitīt priekšnodokli par transportlīdzekļa pirkuma un ekspluatācijas izmaksām, ja vieglais kravas automobilis, kura atļautais maksimālais svars nepārsniedz trīs tonnas, tiek reģistrēts Dānijas iestādēs izmantošanai tikai saimnieciskās darbības vajadzībām. Ja vēlāk šāds transportlīdzeklis tiek lietots privātām vajadzībām, nodokļa maksātājs zaudē tiesības atskaitīt PVN par transportlīdzekļa pirkuma izmaksām. 

(4)
Lai mazinātu šā režīma ietekmi, Dānija lūdza atļauju piemērot tādu īpašu pasākumu, atkāpjoties no 75. panta Padomes Direktīvā 2006/112/EK, kas iepriekš bija noteikts ar Padomes Īstenošanas lēmumu 2012/447/ES
 un kura termiņš beidzās 2014. gada 31. decembrī. Pasākums ļauj nodokļa maksātājiem, kas ir reģistrējuši transportlīdzekli izmantošanai tikai saimnieciskās darbības vajadzībām, izmantot transportlīdzekli ar saimniecisko darbību nesaistītām vajadzībām un saskaņā ar Padomes Direktīvas 2006/112/EK 75. pantu aprēķināt ar nodokli apliekamo pakalpojuma sniegšanas apmēru uz dienas vienotas likmes pamata, nevis zaudēt tiesības atskaitīt PVN par transportlīdzekļa pirkuma izmaksām. 

(5)
Tomēr minētā vienkāršotā aprēķina metode tiktu piemērota, lietojot transportlīdzekli ar saimniecisko darbību nesaistītām vajadzībām tikai divdesmit dienas katrā kalendārajā gadā, un maksājamā PVN vienotās likmes summa ir noteikta DKK 40 par katru ar saimniecisko darbību nesaistīta lietojuma dienu. Šo summu ir noteikusi Dānijas valdība, pamatojoties uz valsts statistikas datu analīzi.

(6)
Šis pasākums, kurš attiecas uz vieglajiem kravas automobiļiem, kuru atļautais maksimālais svars nepārsniedz trīs tonnas, vienkāršotu ar PVN saistītos pienākumus nodokļa maksātājiem, kas transportlīdzekli, kurš reģistrēts izmantošanai saimnieciskās darbības vajadzībām, dažreiz lieto ar saimniecisko darbību nesaistītām vajadzībām. Tomēr nodokļa maksātājs varētu joprojām izvēlēties, vai reģistrēt vieglo kravas automobili lietošanai gan saimnieciskām, gan privātām vajadzībām. Tādējādi nodokļa maksātājs zaudētu tiesības atskaitīt PVN par attiecīgā transportlīdzekļa pirkšanu, bet tam nebūtu jāmaksā dienas maksa par privātu lietošanu.

(7)
Pasākums, kas nodrošina, ka nodokļa maksātājam, kas dažreiz ar saimniecisko darbību nesaistītām vajadzībām lieto transportlīdzekli, kurš reģistrēts izmantošanai saimnieciskās darbības vajadzībām, netiek atņemtas visas tiesības atskaitīt priekšnodokli par minēto transportlīdzekli, atbilstu vispārējiem noteikumiem par atskaitīšanu, kas noteikti Padomes Direktīvā 2006/112/EK. 

(8)
Atļaujai vajadzētu būt spēkā ierobežotu laikposmu, tāpēc tai būtu jāzaudē spēks 2017. gada 31. decembrī. 

(9)
Ja Dānija lūdz atkāpes pasākumu vēlreiz pagarināt uz laiku, kas pārsniedz 2017. gada termiņu, tā kopā ar pagarinājuma lūgumu ne vēlāk kā 2017. gada 31. martā iesniedz Komisijai ziņojumu.

(10)
Tiek uzskatīts, ka atkāpei ir tikai nenozīmīga ietekme uz galapatēriņa posmā iekasētajiem kopējiem nodokļa ieņēmumiem un nav nelabvēlīgas ietekmes uz Savienības pašu resursiem, ko veido iekasētais PVN,

IR PIEŅĒMUSI ŠO LĒMUMU. 

1. pants

Atkāpjoties no Padomes Direktīvas 2006/112/EK 75. panta, ja nodokļa maksātājs savām privātajām vai sava personāla, vai – plašākā nozīmē – ar savu saimniecisko darbību nesaistītām vajadzībām lieto vieglo kravas automobili, kurš ir reģistrēts lietošanai tikai saimnieciskās darbības vajadzībām, Dānijai ir tiesības noteikt ar nodokli apliekamo summu, izmantojot vienoto likmi par katru šāda lietojuma dienu.

Pirmajā daļā minētā vienotā dienas likme ir DKK 40. 

2. pants

Pasākumu, kas minēts 1. pantā, piemēro tikai vieglajiem kravas automobiļiem, kuru atļautais maksimālais kopējais svars ir trīs tonnas. 

Šo pasākumu nepiemēro, ja privātais lietojums pārsniedz divdesmit dienas kalendārajā gadā.

3. pants

Šis lēmums stājas spēkā tā paziņošanas dienā.

Šis lēmums zaudē spēku 2017. gada 31. decembrī.

Jebkuru pieprasījumu pagarināt šajā lēmumā paredzēto pasākumu iesniedz Komisijai līdz 2017. gada 31. martam.

Šādam lūgumam pievieno ziņojumu, kurā ietverts pārskats par pasākumu, ko piemēroja, pamatojoties uz šo lēmumu. 

4. pants

Šis lēmums ir adresēts Dānijas Karalistei.

Briselē,



Padomes vārdā —


priekšsēdētājs

�	OV L 202, 28.07.2012., 24. lpp.


�	OV L 347, 11.12.2006., 1. lpp.


�	OV L 202, 28.07.2012., 24. lpp.

